4 การประกอบธุรกิจของแต่ละสายผลิตภัณฑ์

ลักษณะผลิตภัณฑ์และบริการ

บริษัทฯประกอบธุรกิจการขายเช่าซื้อเครื่องใช้ไฟฟ้าภายในบ้าน เฟอร์นิเจอร์สำหรับบ้าน
และรถจักรยานยนต์ พร้อมให้บริการก่อนและหลังการขายภายใต้คำขวัญ “เพิ่มความสุข
ทุกครอบครัว” โดยดำเนินการขายผ่านสาขาของบริษัทฯ ณ 31 ธันวาคม 2554 รวม 78 สาขาใน
48 จังหวัด
ซึ่งสาขาแต่ละแห่งจะถูกกำหนดให้มีการขายสินค้าตามประเภทและราคาที่บริษัทฯกำหนดไว้เท่านั้น
โดย ณ วันที่ทำการขายเช่าซื้อ บริษัทฯจะทำสัญญาเช่าซื้อสินค้ากับลูกค้า
พร้อมทั้งเก็บเงินดาวน์จำนวนหนึ่ง (เฉลี่ยประมาณร้อยละ 26.21 ของราคาเงินสด)
และส่งมอบสินค้าให้แก่ลูกค้า สำหรับค่าเช่าซื้อในส่วนที่เหลือนั้น
ลูกค้าจะต้องชำระเป็นงวดในจำนวนเงินเท่ากันทุกงวดในเวลาที่แน่นอนตามที่ได้ระบุไว้ในสัญญา
ซึ่งระยะเวลาการผ่อนชำระค่างวดของลูกค้าอยู่ในช่วง 6–36 เดือน ทั้งนี้
ขึ้นอยู่กับฐานะทางการเงินและความสามารถในการผ่อนชำระของลูกค้าแต่ละราย
โดยราคาเช่าซื้อที่เสนอให้กับลูกค้าจะเป็นราคาที่ได้รวมต้นทุนสินค้า
ค่าใช้จ่ายที่เกี่ยวข้องและดอกเบี้ยแล้ว
ในช่วงการผ่อนชำระกรรมสิทธิ์ของสินค้าเช่าซื้อจะยังคงเป็นของบริษัทฯจนกว่าลูกค้าจะชำระค่างวดครบและปฏิบัติตามเงื่อนไขที่ระบุไว้ในสัญญาเช่าซื้อโดยครบถ้วนแล้ว

บริษัทประกอบธุรกิจขายเช่าซื้อเครื่องใช้ไฟฟ้า

4.1.1 ประเภทของสินค้าและบริการ

ลักษณะการประกอบธุรกิจของกลุ่มบริษัทสามารถแบ่งตามประเภทธุรกิจออกได้เป็น 5 กลุ่ม
โดยในแต่ละกลุ่มธุรกิจประกอบด้วยบริษัทในกลุ่มดังต่อไปนี้

(ก) ธุรกิจเช่าซื้อเครื่องใช้ไฟฟ้า

เครื่องใช้ไฟฟ้าภายในบ้าน (Electrical Home Appliance):

ตลอดระยะเวลาที่ผ่านมานั้น เครื่องใช้ไฟฟ้าภายในบ้าน ได้แก่ โทรทัศน์ วีดีโอ ดีวีดี วีซีดี
โฮมเทียเตอร์ โฮมสเตอริโอ ตู้เย็น เครื่องซักผ้า พัดลมและอื่นๆ
เป็นสินค้าขายเช่าซื้อหลักของบริษัทฯ

ในปี 2554 บริษัทฯขายเช่าซื้อเครื่องใช้ไฟฟ้ายี่ห้อชั้นนำต่างๆดังต่อไปนี้คือ โซนี่ (Sony)
พานาโซนิค (Panasonic) ชาร์ป(Sharp) ฮาตาริ(Hatari) โซเกน(Soken) แอลจี (LG)
โตซิบา (TOSHIBA) มิตซูมารุ (MISUMARU) เป็นต้น โดยมีราคาเช่าซื้อ 1,400 - 143,100
บาท ค่างวดผ่อนชำระ 200 – 14,950 บาท/เดือน และระยะเวลาผ่อนชำระ 6 – 24 เดือน
รายได้หลักของบริษัทมาจากการขายเช่าซื้อเครื่องใช้ไฟฟ้าภายในบ้าน
ซึ่งสัดส่วนรายได้จากการเช่าซื้อในส่วนนี้ ต่อรายได้รวมตั้งแต่ปี 2552-2554 จะอยุ่ระหว่างร้อยละ
82.28 ถึง 90.91

ธุรกิจให้บริการเช่าซื้อรถยนต์

บริษัทย่อย ( ML) ประกอบธุรกิจประเภทการให้บริหารสินเชื่อ แบ่งออกเป็น 4 ประเภทหลัก ดังนี้

  (1) การให้บริการสินเชื่อเช่าซื้อรถยนต์

(2) การให้บริการสินเชื่อแก่กลุ่มผู้ประกอบการเต็นท์รถยนต์มือสอง ประเภทเงินทุนหมุนเวียน
หรือที่เรียกว่า

สินเชื่อ Floor Plan

(3) การให้บริการรับรีไฟแนนซ์รถยนต์ทุกประเภท

(4) การให้บริการเสริม ซึ่งประกอบด้วย การรับต่อภาษี โอนทะเบียนรถยนต์ และ

การรับต่อกรมธรรม์ประกันภัย / พ.ร.บ. คุ้มครองผู้ประสบภัยทางรถยนต์

รายได้หลักของบริษัทย่อย(ML)มาจากการให้บริการสินเชื่อเพื่อเช่าซื้อรถยนต์
ซึ่งสัดส่วนของรายได้จากการเช่าซื้อในส่วนนี้ ต่อรายได้รวม ตั้งแต่ปี 2552 ถึงปัจจุบัน
จะอยู่ระหว่างร้อยละ 80.39 ถึง 85.23

บริษัทย่อย(ML)ดำเนินธุรกิจการให้บริการสินเชื่อเพื่อเช่าซื้อรถยนต์
โดยเน้นประเภทรถยนต์และรุ่นของรถยนต์ที่มีสภาพคล่องสูงในตลาด
ทั้งรถยนต์ส่วนบุคคลและรถกระบะ โดยจำนวนเงินปล่อยกู้ขึ้นอยู่กับประเภทของรถยนต์ ยี่ห้อ
อายุรถยนต์ สภาพคล่องในการปล่อยต่อ และคุณสมบัติของผู้กู้
ซึ่งบริษัทได้กระจายความเสี่ยงของลูกค้าที่ขอเช่าซื้อโดยเน้นกลุ่มบุคคลที่มีรายได้ประจำหรือเป็นเจ้าของกิจการและเกษตรกร
โดยบริษัทย่อย(ML)จะกระจายพื้นที่การให้บริการสินเชื่อเช่าซื้อทั้งตลาดในกรุงเทพและเน้นการให้บริการสินเชื่อเช่าซื้อในต่างจังหวัด
ทั้งนี้เนื่องจากบริษัทย่อย(ML)มีเครือข่ายสาขาทั้งหมด 14 สาขา
จึงสามารถให้บริการลูกค้าครอบคลุมพื้นที่ทั่วประเทศได้ถึง 74 จังหวัด

โดยในปี 2554
ยอดปล่อยสินเชื่อเช่าซื้อใหม่ที่เป็นรถยนต์ส่วนบุคคลและรถกระบะในพอร์ตสินเชื่อของบริษัท
มีสัดส่วนร้อยละ 10.55 และ 89.45 และในปี 2553 มีสัดส่วนร้อยละ 6.16 และร้อยละ 93.84
ตามลำดับ ทั้งนี้ในยอดปล่อยสินเชื่อเช่าซื้อใหม่ดังกล่าวในปี 2554
รถยนต์ใหม่และรถยนต์มือสองมีสัดส่วนร้อยละ 6.38 และ 93.62 และในปี 2553 มีสัดส่วนร้อยละ
5.26 และ 94.74 ตามลำดับ

(2) ธุรกิจพัฒนาอสังหาริมทรัพย์

บริษัทย่อย (บจ.ไมด้าพร็อพเพอร์ตี้) ประกอบธุรกิจประเภทอสังหาริมทรัพย์ ซึ่งบริษัท ไมด้า
แอสเซ็ท จำกัด (มหาชน) มีสัดส่วนการลงทุนร้อยละ 99.99 ซึ่งบริษัทย่อยแห่งนี้มีโครงการทั้งหมด
6 โครงการได้แก่

ชื่อโครงการ พาราไดซ์ / ตั้งอยู่ที่ถนนแจ้งวัฒนะ 14 เขตหลักสี่ กรุงเทพฯ /
ลักษณะโครงการเป็นทาวน์โฮม 3 ชั้น 4 ชั้น มีจำนวนทั้งหมด 73 ยูนิต เนื้อที่ทั้งหมด 1,990 ตรว.
มูลค่าโครงการ 381 ล้านบาท ปัจจุบันบริษัทขายโครงการได้ประมาณ 75%
ซึ่งได้ทำการก่อสร้างเสร็จแล้วทั้งหมด และบริษัทมีการทำการตลาดอย่างต่อเนื่อง
โดยลูกค้ากลุ่มเป้าหมายจะเป็นลูกค้าที่ต้องการที่อยู่อาศัยในการประกอบธุรกิจเชิงพาณิชย์

ชื่อโครงการ พฤกษาพรรณ / ตั้งอยู่ ตำบลบ้านสิงห์ อ.โพธาราม จ.ราชบุรี /
ลักษณะโครงการเป็นทาวเฮ้าส์ 2 ชั้น และ อาคารพาณิชย์ 3 ชั้น มีจำนวนทั้งหมด 92 ยูนิต
เนื้อที่ทั้งหมด 2,154 ตรว. มูลค่าโครงการ 130 ล้านบาท ปัจจุบันบริษัทขายโครงการได้ประมาณ
35% ซึ่งได้ทำการก่อสร้างเสร็จแล้วทั้งหมด
โดยลูกค้ากลุ่มเป้าหมายจะเป็นกลุ่มข้าราชการและประชาชนทั่วไป

(1) ชื่อโครงการ ร้อยพฤกษา / ตั้งอยู่ ต.นครปฐม อ.เมือง จ.นครปฐม /
    ลักษณะโครงการเป็นบ้านเดี่ยว 2 ชั้น และบ้านแฝด 2 ชั้น มีจำนวนทั้งหมด 334 ยูนิต
    เนื้อที่ทั้งหมด 25,450 ตรว. มูลค่าโครงการ 970 ล้านบาท
    ปัจจุบันบริษัทขายโครงการได้ประมาณ 65 %ซึ่งโครงการนี้ทยอยก่อสร้างและขาย
    โดยลูกค้ากลุ่มเป้าหมายข้าราชการและประชาชนทั่วไป

(2) ชื่อโครงการพรรณพฤกษา / ตั้งอยู่ ตำบลปากแพรก อ.เมือง จ.กาญจนบุรี /
    ลักษณะโครงการบ้านเดี่ยว 1 ชั้น มีจำนวนทั้งหมด 129 ยูนิต เนื้อที่ทั้งหมด 9,270 ตรว.
    มูลค่าโครงการ 275 ล้านบาท ปัจจุบันบริษัทขายโครงการได้ประมาณ 16%
    ซึ่งโครงการทยอยก่อสร้างและขาย โดยลูกค้ากลุ่มเป้าหมายข้าราชการและประชาชนทั่วไป

(3) ชื่อโครงการกุยบุรีแลนด์ / ตั้งอยู่ ต.กุยบุรี อ.กุยบุรี จ.ประจวบคีรีขันธ์ /
    ลักษณะโครงการบ้านเดี่ยว 1 ชั้น มีจำนวนทั้งหมด 22 ยูนิต เนื้อที่ทั้งหมด 1,501 ตรว.
    มูลค่าโครงการ 36 ล้านบาท ซึ่งโครงการนี้ก่อสร้างไปทั้งหมด 7 ยูนิต ขายแล้ว 3 ยูนิต
    ส่วนที่เหลือจะสร้างตามออเดอร์ (Order) ลูกค้ากลุ่มเป้าหมายประชาชนทั่วไป

นอกจากการบริหารงานขายและการก่อสร้างบ้านพักอาศัยแล้ว
โครงการยังให้ความสำคัญต่อการตอบสนองความต้องการของลูกค้าอย่างสูงสุด
ทั้งการพัฒนารูปแบบของตัวบ้าน คุณภาพการก่อสร้าง
และการให้บริการที่มุ่งเน้นสร้างความประทับใจแก่ลูกค้าที่เข้าเยี่ยมชมโครงการและลูกค้าที่พักอาศัยภายในโครงการแล้ว

( ง ) ธุรกิจโรงแรม

บริษัทย่อย (บจ.ท็อป เอลลิเม็นทส) ประกอบธุรกิจประเภทโรงแรม ซึ่งบริษัท ไมด้า แอสเซ็ท
จำกัด (มหาชน) มีสัดส่วนการลงทุนร้อยละ 99.99 ซึ่งบริษัทย่อยแห่งนี้ตั้งอยู่ที่ ต.วังด้ง อ.เมือง
จ.กาญจนบุรี มีจำนวนห้องพักทั้งหมด 79 ห้อง เนื้อที่ทั้งหมด 41ไร่ มูลค่าของทรัพย์สิน 117.35
ล้านบาท ราคาห้องพักเฉลี่ย 900 บาท อัตราการเข้าพัก 31,832 ราย
กลุ่มลูกค้าเป้าหมายส่วนใหญ่เป็นกลุ่มสัมนาโดยมีหน่วยงานราชการเป็นหลัก
และกลุ่มลูกค้าชาวต่างชาติ

โรงแรมไมด้า ซิตี้ รีสอร์ท กรุงเทพ ( MIDA ) ตั้งอยู่ที่ ถ.แจ้งวัฒนะ แขวงทุ่งสองห้อง เขตหลักสี่
กรุงเทพฯ มีจำนวนห้องพักทั้งหมด 125 ห้อง เนื้อที่ทั้งหมด 3.1 ไร่ มูลค่าของทรัพย์สิน 122.89
ล้านบาท ราคาห้องพักเฉลี่ย 750 บาท อัตราการเข้าพัก 38,789 ราย
กลุ่มลูกค้าเป้าหมายส่วนใหญ่เป็นกลุ่มสัมนาของหน่วยงานราชการ และกลุ่มลูกค้าชาวจีน

( จ ) ธุรกิจสนามกอล์ฟ

บริษัทย่อย ( บจ.ไมด้า โฮเทล แอนด์ รีสอร์ท )
ประกอบธุรกิจประเภทโรงแรมสนามกอล์ฟและโรงแรม ( รีสอร์ท ) ซึ่งบริษัท ไมด้า แอสเซ็ท
จำกัด (มหาชน) มีสัดส่วนการลงทุนร้อยละ 99.99 ซึ่งบริษัทย่อยแห่งนี้ตั้งอยู่ที่ 123 หมู่ที่ 7
ต.ลาดหญ้า อ.เมือง จ.กาญจนบุรี มีจำนวนห้องพักทั้งหมด 65 ห้อง เนื้อที่ทั้งหมด 2,407 ไร่
มูลค่าทรัพย์สินสุทธิ 277.07 ล้านบาท ราคาห้องพักเฉลี่ย 1,040 บาท อัตราการเข้าพัก 12,270
ราย กลุ่มลูกค้าเป้าหมายส่วนใหญ่เป็นกลุ่มลูกค้าเกาหลี และกรุ๊ปสัมมนาของหน่วยราชการทั่วไป

4.1.2 บริการก่อนและหลังการขายเช่าซื้อ

นอกจากการขายเช่าซื้อสินค้าแล้ว บริษัทฯได้ให้บริการทั้งก่อนและหลังการขายประเภทต่างๆแบบ
“ครบวงจรและถึงที่หมาย” แก่ลูกค้าถึงสถานที่อยู่อาศัย
ซึ่งเน้นการบริการที่ให้ความสะดวกและรวดเร็วเป็นสำคัญ ดังแผนภาพต่อไปนี้

(1) บริการสาธิตและทดลองการใช้งานสินค้า

  ทีมขายจะนำสินค้าจริงไปสาธิตและทดลองการใช้งานให้ลูกค้าดูถึงที่อยู่อาศัย
  เพื่อให้ลูกค้าสามารถเลือกและตัดสินใจซื้อได้ง่ายขึ้น
  ซึ่งประเภทสินค้าที่นำไปเสนอนี้ขึ้นอยู่กับความเหมาะสมและความต้องการของลูกค้าในแต่ละพื้นที่เป้าหมาย

(2) บริการตรวจสอบประวัติและอนุมัติการเช่าซื้อภายใน 1 วัน

  ทีมขายโดยพนักงานตรวจสอบการเช่าซื้อจะให้บริการเช็คสอบเครดิตผู้ขอเช่าซื้อ
  รวมทั้งอนุมัติการเช่าซื้อในเบื้องต้น
  โดยที่ลูกค้าไม่ต้องเสียเวลาออกไปติดต่อสำนักงานสาขาของบริษัทฯและรอผลการอนุมัติ

(3) บริการจัดส่งสินค้า

  เมื่อพิจารณาให้เช่าซื้อสินค้าแล้ว
  ทีมขายจะส่งมอบสินค้าให้แก่ลูกค้าทันทีที่ทำสัญญาเช่าซื้อและได้รับเงินดาวน์แล้ว

(4) บริการรับชำระค่างวดตลอดอายุสัญญา

  ทีมขายจะแจ้งลูกค้า ณ วันทำสัญญาเช่าซื้อเรื่อง ข้อกำหนด จำนวนเงินค่างวด วันเก็บค่างวด
  สถานที่ และเงื่อนไขการผ่อนชำระ ซึ่งในวันครบกำหนดงวดชำระ พนักงานเก็บเงินของบริษัทฯ
  จะไปรับชำระเงินค่างวดจนกว่าลูกค้าจะชำระเสร็จสิ้นตามสัญญา

(5) บริการรับประกันสินค้าตลอดอายุการผ่อนชำระ

  หากสินค้าที่ทำการเช่าซื้อกับบริษัทฯนั้นเกิดความเสียหายขึ้น
  บริษัทฯจะให้บริการซ่อมแซมถึงที่อยู่อาศัย โดยไม่มีค่าใช้จ่ายในส่วนของค่าแรงใดๆ นอกจากนี้
  บริษัทฯบริการซ่อมแซมสินค้าพร้อมอะไหล่ฟรีในกรณีที่เป็นความเสียหายที่เกิดจากความบกพร่องของตัวสินค้าเอง
  หากสินค้านั้นฯอยู่ในระยะรับประกันหรืออยู่ระหว่างการผ่อนชำระ

(6) บริการอื่นๆ

  บริษัทฯมีบริการอื่นๆ อาทิ
  บริการรับซื้อสินค้าเก่าเพื่อขายเช่าซื้อชิ้นใหม่และบริการสินค้าทดแทนขณะส่งซ่อม เป็นต้น

การเสนอบริการดังกล่าวเน้นการบริการที่รวดเร็ว มีประสิทธิภาพ เอาใจใส่
และส่งตรงถึงที่หมายเพื่อเพิ่มความสะดวกสบายแก่ลูกค้าเป็นสำคัญ
โดยตลอดระยะเวลาที่ผ่านมาบริษัทฯได้พัฒนาการให้บริการทั้งก่อนและหลังการขายเสมอมาจึงทำให้สามารถรักษาฐานลูกค้าเดิมและขยายฐานลูกค้าใหม่ได้อย่างต่อเนื่อง
นอกจากนี้ ความสัมพันธ์อันดีระหว่างบริษัทฯและลูกค้ายังช่วยเพิ่มประสิทธิภาพในการเก็บเงินค่างวด
ซึ่งส่งผลให้บริษัทฯมียอดลูกหนี้ที่มีปัญหาในจำนวนที่ค่อนข้างต่ำ

4.1.3 ขั้นตอนการขายเช่าซื้อสินค้า

การขายเช่าซื้อ

ทีมขายจะออกไปขายสินค้าถึงที่พักอาศัยของลูกค้าในพื้นที่เป้าหมายพร้อมรถกระบะที่บรรทุกสินค้าประเภทต่างๆ
ซึ่งทีมขายนี้ทำงานภายใต้การดูแลของผู้จัดการสาขา โดยแต่ละสาขามีทีมขายประมาณ 4-6
ทีมกระจายเข้าดูแลลูกค้าในพื้นที่เป้าหมายรัศมีประมาณ 100 ก.ม. รอบที่ตั้งสาขา
และทีมขายจะออกทำการขาย 6-7 วันต่อสัปดาห์ ทีมขายแต่ละทีมประกอบด้วยพนักงานต่างๆดังนี้

(1) พนักงานตรวจสอบการเช่าซื้อ (1 คน) :
ทำหน้าที่ตรวจสอบสถานะและฐานะการเงินของผู้ขอเช่าซื้อ
พร้อมทั้งอนุมัติการขายเช่าซื้อในเบื้องต้นก่อนนำเสนอผู้จัดการสาขา
รวมทั้งดูแลและรับผิดชอบพนักงานขาย สินค้าที่นำไปขาย พาหนะของบริษัทฯ
และการลงนามในสัญญาเช่าซื้อกับลูกค้า

(2) พนักงานขาย (4-5 คน) : ทำหน้าที่ขายสินค้าโดยนำเสนอ สาธิต ทดลองการใช้งาน
และปิดการขาย

เมื่อขายสินค้าได้แล้ว
พนักงานตรวจสอบการเช่าซื้อจะตรวจสอบคุณสมบัติของผู้ขอเช่าซื้อตามหลักเกณฑ์ของบริษัทฯ
หากพิจารณารับได้
พนักงานตรวจสอบฯจะดูแลการเซ็นสัญญาเช่าซื้อและสัญญาค้ำประกันพร้อมเก็บเงินดาวน์
อย่างไรก็ตาม การพิจารณาผู้ขอเช่าซื้อเป็นดุลพินิจของพนักงานตรวจสอบฯเท่านั้น
โดยไม่มีส่วนเกี่ยวข้องกับพนักงานขายซึ่งได้รับผลตอบแทนในรูปค่าคอมมิชชั่นการขาย ทั้งนี้
พนักงานตรวจสอบฯได้รับค่าตอบแทนในรูปเงินเดือนและโบนัสที่ประเมินจากยอดลูกค้าเช่าซื้อที่ไม่มีปัญหาที่อนุมัติโดยพนักงานนั้นๆ
ดังนั้น จึงไม่มีแรงจูงใจให้พนักงานตรวจสอบฯพิจารณาให้เช่าซื้อเพื่อการเพิ่มยอดขาย
ในทางกลับกันจะต้องพิจารณาอย่างรอบคอบเพื่อป้องกันการเกิดปัญหาหนี้เสียในอนาคตที่จะกระทบต่อผลประเมินการทำงานของพนักงาน

ทั้งนี้ หากลูกค้าต้องการซื้อสินค้าในขณะที่ไม่มีทีมขายเข้าไปทำการขาย
ลูกค้าสามารถติดต่อบริษัทฯผ่านสาขาหรือพนักงานเพื่อแจ้งความจำนงในการซื้อ
ซึ่งบริษัทฯจะจัดส่งทีมขายพร้อมสินค้าที่ต้องการเข้าไปให้บริการลูกค้าโดยเร็ว

สัญญาเช่าซื้อและสัญญาค้ำประกัน

ในสัญญาเช่าซื้อจะระบุข้อมูลหลักเรื่อง ราคาเช่าซื้อ รายละเอียดสินค้าเช่าซื้อ ระยะเวลาเช่าซื้อ
จำนวนเงินค่างวด และวันครบกำหนดเก็บเงินค่างวด
ซึ่งบริษัทฯได้จัดทำขึ้นอย่างถูกต้องตามข้อกำหนดของสำนักงานคณะกรรมการคุ้มครองผู้บริโภคอย่างครบถ้วน
และโดยทั่วไปในการทำสัญญาเช่าซื้อนั้น บริษัทฯจะทำสัญญาเช่าซื้อกับผู้ขอเช่าซื้อ (ผู้เช่าซื้อ 1)
โดยมีสามีหรือภรรยาหรือสมาชิกในครอบครัวเป็นผู้ร่วมเช่าซื้อ (ผู้เช่าซื้อ 2)
และมีผู้ค้ำประกันการเช่าซื้ออย่างน้อย 1 ราย
โดยผู้ค้ำประกันส่วนใหญ่จะเป็นญาติหรือเพื่อนบ้านใกล้เคียงกับผู้เช่าซื้อที่มีความรู้จักคุ้นเคยกับผู้ขอเช่าซื้อเป็นอย่างดี
ดังนั้น หากผู้เช่าซื้อมีพฤติกรรมไม่ดีจะไม่มีผู้ใดยอมค้ำประกันให้
ซึ่งจะช่วยป้องกันความเสี่ยงหนี้สูญในอนาคตได้อีกทางหนึ่ง

การอนุมัติการขายเช่าซื้อ

ภายหลังการเซ็นสัญญาเช่าซื้อ รับชำระเงินดาวน์และส่งมอบสินค้าให้แก่ลูกค้าเช่าซื้อแล้ว
พนักงานตรวจสอบการเช่าซื้อจะส่งรายงานการขายให้ผู้จัดการสาขาพิจารณาอนุมัติเช่าซื้ออีกครั้งภายในวันทำการเดียวกัน
พร้อมทั้งตรวจเช็ครายชื่อลูกค้า Black List และการซื้อสินค้าซ้ำซ้อนจากลูกค้ารายเดิม
ซึ่งการซื้อสินค้าซ้ำซ้อนนี้
ผู้จัดการสาขาจะอนุมัติการขายหรือไม่ก็ได้ขึ้นอยู่กับความสามารถในการผ่อนชำระเงินของลูกค้า
ซึ่งหากผู้จัดการสาขาไม่อนุมัติการขาย
ทีมขายจะไปรับสินค้าคืนจากผู้ขอเช่าซื้อพร้อมคืนเงินดาวน์ภายในวันทำการถัดไป

การเก็บค่างวด

พนักงานเก็บเงินจะไปเก็บเงินค่างวดจากลูกค้าถึงที่อยู่อาศัยตามกำหนดเวลาที่ได้ระบุไว้ในสัญญาเช่าซื้อ
ซึ่งในแต่ละสาขาจะมีพนักงานเก็บเงินเฉลี่ย 4-5 คนดูแลการเก็บเงินตามพื้นที่ที่กำหนด
โดยพนักงานดังกล่าวจะเข้าสำนักงานสาขาทุกวันเพื่อนำส่งเงินค่างวดและรายงานการเก็บเงินแก่ผู้จัดการสาขา
พร้อมรับใบเสร็จใหม่เพื่อนำไปเก็บเงินค่างวดลูกค้ารายต่อไป

การควบคุมการเช่าซื้อ

การตรวจสอบการขายเช่าซื้อ

เมื่ออนุมัติการขายเช่าซื้อแล้ว ผู้จัดการสาขาจะจัดทำรายงานการขายเช่าซื้อ
ซึ่งดูแลและตรวจสอบโดยผู้จัดการเขต และผู้อำนวยการฝ่ายขาย ตามลำดับ

การตรวจสอบการเก็บเงิน

พนักงานเก็บเงินต้องเก็บเงินตาม Running Receipt ซึ่งออกและควบคุมโดยสำนักงานใหญ่
และบริษัทฯมีนโยบายการแลกเปลี่ยนพื้นที่การเก็บเงินเพื่อ Counter Check ทุก 15 วัน
พนักงานเก็บเงินจะได้รับค่าคอมมิชชั่นเก็บเงินเพื่อจูงใจการทำงาน ทั้งนี้
รายงานการเก็บเงินของสาขาจะดูแลโดยผู้จัดการเขต และผู้อำนวยการฝ่ายขาย ตามลำดับ

การเร่งรัดลูกค้าเช่าซื้อที่มีปัญหา

ในกรณีลูกค้าเช่าซื้อผิดนัดชำระค่างวดตามที่ได้กำหนดไว้ในสัญญาเช่าซื้อ
บริษัทฯมีมาตรการควบคุมและเร่งรัดดังนี้

(1) กรณีผิดนัดชำระค่างวดตั้งแต่ 1–4 งวด

การติดตามและทวงถามจะดำเนินการโดยพนักงานเก็บเงินประจำสาขา
ซึ่งจะเข้าไปทวงถามและเร่งรัดการจ่ายเงินให้เป็นไปตามกำหนดพร้อมทั้งส่งจดหมายเตือนฉบับที่ 1
และจดหมายแจ้งยกเลิกสัญญาเช่าซื้อ ทั้งนี้
ระยะเวลาในการส่งจดหมายเตือนและจดหมายยกเลิกสัญญาเช่าซื้อจะพิจารณาจากความสามารถและเจตนาในการผ่อนชำระของลูกค้าเช่าซื้อเป็นหลัก
อย่างไรก็ตาม บริษัทฯไม่มีการคิดเบี้ยปรับการผิดนัดชำระค่างวด
แต่จะทำการเร่งรัดลูกค้าให้ชำระค่างวดให้เร็วที่สุด
ซึ่งหากลูกค้าไม่สามารถชำระตามเงื่อนไขและระยะเวลาที่กำหนดได้
บริษัทฯจะทำการยึดสินค้าคืนโดยเร็ว

ทั้งนี้ หากบริษัทฯพบว่าลูกค้าไม่สามารถชำระค่างวดได้และ/หรือบริษัทฯไม่สามารถติดต่อกับลูกค้าได้
บริษัทฯจะทำการตัดหนี้สูญทันที

(2) กรณีผิดนัดชำระค่างวดติดต่อกันตั้งแต่ 4 งวด

กรณีลูกหนี้ยังคงผ่อนชำระ

เมื่อลูกค้าเช่าซื้อผิดนัดชำระค่างวดติดต่อกันตั้งแต่ 4 งวด บริษัทฯจะส่งจดหมายเตือนให้แก่ลูกค้า
แต่หากบริษัทฯพบว่าลูกค้ารายดังกล่าวยังคงมีความสามารถในการผ่อนชำระ
โดยผ่อนชำระค่างวดแต่ไม่ครบจำนวนค่างวดตามสัญญา
และ/หรือชำระค่างวดล่าช้ากว่ากำหนดตามสัญญา
สาขาที่เป็นผู้ขายเช่าซื้อสินค้าแก่ลูกค้ารายดังกล่าวจะทำรายงานขออนุมัติรองกรรมการผู้จัดการเพื่อต่ออายุลูกหนี้
โดยสาขาจะเป็นผู้ติดตามเร่งรัดลูกหนี้รายดังกล่าว ทั้งนี้
บัญชีลูกหนี้ดังกล่าวจะถูกตั้งค่าเผื่อตามระยะเวลาค้างชำระ โดย ณ 31 ธันวาคม 2554
บริษัทฯมีลูกหนี้ที่ค้างชำระค่างวดตั้งแต่ 4 เดือนขึ้นไป จำนวน 96.18 ล้านบาท
ซึ่งคิดเป็นสัดส่วนร้อยละ 18.13 ของลูกหนี้เช่าซื้อ ณ สิ้นงวด ตามลำดับ

กรณีตัดหนี้สูญ

เมื่อลูกค้าผิดนัดชำระค่างวดตั้งแต่ 4 งวดขึ้นไป และไม่มีความสามารถในการผ่อนชำระค่างวด
ในขณะที่บริษัทฯได้ส่งจดหมายเตือนและบอกเลิกสัญญาเช่าซื้อสินค้าแล้วนั้น
บริษัทฯจะทำการตัดหนี้สูญลูกหนี้รายดังกล่าว พร้อมทั้งให้ฝ่ายเร่งรัดหนี้สิน สำนักงานใหญ่
ทำการติดตามเร่งรัด
ยึดสินค้าคืนและ/หรือดำเนินการทางกฎหมายกับลูกค้าเช่าซื้อและผู้ค้ำประกันต่อไป

สำหรับลูกค้าที่มีปัญหาดังกล่าวจะถูกบันทึกชื่อใน Black List
เพื่อใช้อ้างอิงสำหรับการขายเช่าซื้อในอนาคต โดยบริษัทฯจะทำการปรับปรุงรายชื่อทุกวัน
ซึ่งสาขาและหน่วยงานต่างๆสามารถตรวจสอบข้อมูลนี้ได้ทางระบบคอมพิวเตอร์ออนไลน์

ฝ่ายตรวจสอบภายใน

ฝ่ายตรวจสอบภายใน มีหน้าที่เช็คสอบการทำงานของทุกหน่วยงานโดยเฉพาะสำนักงานสาขา ซึ่งจะตรวจสอบสาขาทุกแห่งอย่างน้อยปีละครั้ง โดยจะเช็คสอบการลงบัญชี การบันทึกข้อมูล สัญญาเช่าซื้อ และตรวจนับสินค้าคงเหลือ ทรัพย์สินถาวร และเงินสดคงเหลือเป็นหลัก กรณีมีข้อสงสัยในการขาย การเก็บเงินค่างวด และการติดตามลูกหนี้ หรือมีเหตุการณ์ที่ไม่ปกติของสาขาใดๆ ฝ่ายตรวจสอบฯจะทำการเช็คสอบการทำงานของสาขานั้นๆทันทีจนกว่าจะสามารถหาข้อเท็จจริงได้ และจัดทำรายงานการตรวจสอบตรงต่อกรรมการผู้จัดการ 

ขั้นตอนการขายสินค้าเช่าซื้อ การเก็บเงินสรุป และการตรวจสอบดังแผนภาพต่อไปนี้

การตลาดและภาวะการแข่งขัน

4.2.1 การทำการตลาดของผลิตภัณฑ์และบริการ

(ก) การทำการตลาดในปีที่ผ่านมา

บริษัทได้ปรับกลยุทธ์ในการขายและนำเสนอสินค้าที่หลากหลาย เช่น มีการปรับขนาดของสินค้า รุ่น
ยี่ห้อ ใหม่ๆ อย่างต่อเนื่องเพื่อจูงใจกลุ่มลูกค้าและเป็นการสร้างความแปลกใหม่ต่อตลาด
รวมทั้งเป็นการเสนอบริการเพื่อตอบสนองต่อความต้องการที่หลากหลายของลูกค้าและสภาวะการแข่งขันในตลาด
ซึ่งกลยุทธ์หลักทางการตลาดที่ช่วยทำให้บริษัทสามารถเพิ่มยอดขายได้อย่างต่อเนื่องมีดังนี้

-   ความหลากหลายของผลิตภัณฑ์

บริษัทขายเช่าซื้อสินค้าหลากหลายประเภทและยี่ห้อ ซึ่งในการเลือกสรรสินค้าเพื่อนำเสนอลูกค้านั้น
บริษัทคำนึงถึงปัจจัยต่างๆ อาทิ ความทันสมัย ความมีชื่อเสียง ความนิยม การพัฒนาเทคโนโลยี
คุณภาพและราคาของสินค้าเป็นต้น
นอกจากนี้บริษัทยังได้พยายามอย่างต่อเนื่องในการเพิ่มประเภทและยี่ห้อของสินค้า

-   การกระจายสาขาให้ครอบคลุมทั่วทุกพื้นที่ในประเทศ

ณ วันที่ 31 ธันวาคม 2554 บริษัทมีสาขา 78 แห่ง ใน 48 จังหวัด
โดยแต่ละสาขาจะขายเช่าซื้อพร้อมให้บริการในพื้นที่เป้าหมายรัศมี 100 ก.ม. จากที่ตั้งสาขา
อย่างไรก็ตามสาขาอาจทำการขายในพื้นที่ซับซ้อนกันได้
เนื่องจากการกำหนดรัศมีการขายดังกล่าวมีวัตถุประสงค์หลักเพื่อประโยชน์ในการบริหารงานและค่าใช้จ่ายต่างๆ
เช่น การบริหารจัดเก็บค่างวด และการควบคุมค่าใช้จ่ายน้ำมันเป็นต้น
นอกจากนี้แต่ละสาขาจะมีคลังสินค้าย่อยเป็นของตนเองเพื่อเก็บสินค้าตามแผนการขายและความต้องการของลูกค้าในแต่ละช่วงเวลา
ทั้งนี้บริษัทมีนโยบายขยายสาขาอย่างต่อเนื่องเพื่อสามารถเข้าถึงกลุ่มลูกค้าเป้าหมายในแต่ละพื้นที่ได้อย่างทั่วถึง

-   การสร้างความเชื่อมั่นต่อลูกค้า

บริษัทยึดหลักการดำเนินงานด้วยความซื่อสัตย์และเที่ยงตรงต่อลูกค้า
โดยที่ผ่านมาบริษัทสามารถสร้างความเชื่อมั่นแก่ลูกค้าได้อย่างต่อเนื่อง
ทั้งในเรื่องความสามารถในการจัดหาสินค้าที่หลากหลายและได้มาตรฐาน
การให้บริการทั้งก่อนและหลังการขายที่มีประสิทธิภาพ การยึดมั่นคำสัญญาที่มีต่อลูกค้า
การตรงต่อเวลา และความรวดเร็วเป็นกันเอง เป็นต้น
ทั้งนี้บริษัทจะต้องมีความมั่นคงทางการเงินเนื่องจากต้องมีการเก็บสินค้าคงคลังในปริมาณที่เพียงพอสำหรับการขายและต้องมีจำนวนพนักงานออกพื้นที่ที่เพียงพอสำหรับการดำเนินการขายและบริการดังกล่าวมาแล้ว

-   การให้ระยะเวลาการผ่อนชำระที่ยาวนานกว่า

บริษัทให้ระยะเวลาการผ่อนชำระค่างวดตั้งแต่ 6-60 เดือน
ทั้งนี้ขึ้นอยู่กับสถานะและฐานะทางการเงินของผู้ขอเช่าซื้อเมื่อเปรียบเทียบกับผู้ประกอบการรายอื่นที่ประมาณ
12 เดือน
ซึ่งการให้ระยะเวลาการผ่อนชำระที่ยาวขึ้นนี้มีผลทำให้จำนวนเงินค่างวดที่ลูกค้าต้องชำระมีจำนวนน้อยและเหมาะสมกับความสามารถในการชำระเงินของกลุ่มลูกค้าบริษัท
นอกจากนี้ยังช่วยลดปัญหาเรื่องการผิดนัดชำระหนี้และการไม่ชำระค่างวดตามกำหนดอีกด้วย

(ข) เปรียบเทียบกับคู่แข่งในภาพรวม

อย่างไรก็ตาม การประกอบธุรกิจของบริษัทฯและกลุ่มลูกค้าเป้าหมาย
แตกต่างจากกลุ่มลูกค้าของผู้ประกอบการรายอื่นๆรวมถึงวิธีการขายและการให้บริการแบบครบวงจรและถึงที่หมาย
จึงทำให้บริษัทไม่มีคู่แข่งทางตรงที่ประกอบธุรกิจเช่นเดียวกันกับบริษัทฯ
แต่มีผู้ประกอบการหลายรายที่สามารถมีกลุ่มลูกค้าบางส่วนเป็นกลุ่มลูกค้าเดียวกับบริษัทฯได้บ้าง ได้แก่
บมจ. ซิงเกอร์ (ประเทศไทย) บมจ.อิออน ธนสินทรัพย์ (ไทยแลนด์) บริษัท สยาม เอแอนด์ซี
จำกัด บริษัท เซทเทเลม (ประเทศไทย) จำกัด บริษัท จีอี แคปปิตอล (ประเทศไทย) จำกัด และ
บริษัท ฐิติกร จำกัด(มหาชน) บมจ.ดีอี แคปปิตอล โดยผู้ประกอบการในธุรกิจการขายเช่าซื้อ
ธุรกิจสินเชื่อเพื่อเช่าซื้อสินค้าและธุรกิจสินเชื่อรายย่อยอื่นเพื่อซื้อสินค้าซึ่งเป็นบริการทางการเงินที่ทดแทนกันได้นั้น
แบ่งออกได้ 2 ประเภทหลัก คือ

  (1) ผู้ประกอบการที่เป็นสถาบันการเงิน:
  ส่วนใหญ่เป็นสถาบันการเงินและบริษัทย่อยของสถาบันการเงิน ซึ่งได้แก่ บมจ. บัตรกรุงไทย
  และธนาคารพาณิชย์ต่างๆ เป็นต้น

  (2) ผู้ประกอบการที่ไม่ใช่สถาบันการเงิน: แบ่งออกเป็น 2 ประเภท คือ

  2.1 ผู้ประกอบการที่ขายเช่าซื้อสินค้าภายใต้เครื่องหมายการค้าของบริษัทฯเป็นหลัก อาทิ บมจ.
  ซิงเกอร์ (ประเทศไทย) (SINGER) เป็นต้น

2.2 ผู้ประกอบการที่ให้บริการสินเชื่อรายย่อยเพื่อซื้อสินค้า สินเชื่อเพื่อเช่าซื้อสินค้า หรือ
ขายเช่าซื้อสินค้า สำหรับสินค้าหลายเครื่องหมายการค้า โดยผู้ประกอบการในกลุ่มนี้แบ่งออกเป็น 2
ประเภท คือ

2.2.1 ผู้ประกอบการที่ให้บริการสินเชื่อรายย่อยเพื่อซื้อสินค้า
และสินเชื่อเพื่อเช่าซื้อผ่านร้านคู่ค้าเป็นหลัก อาทิ บมจ. อิออน ธนสินทรัพย์ (AEON) บจ. จีอี
แคปปิตอล (ประเทศไทย) (First Choice) บจ. สยาม เอแอนด์ซี (Easy Buy) บจ.
เซทเทเลม (ประเทศไทย) เป็นต้น

  2.2.2 ผู้ประกอบการที่ขายเช่าซื้อสินค้าผ่านสาขาของตนเองเป็นหลัก อาทิ บมจ. ไมด้า
  แอสเซ็ท

(ค) ลักษณะลูกค้าและกลุ่มเป้าหมาย

กลุ่มลูกค้าเป้าหมายหลักของบริษัทฯเป็นบุคคลรายย่อยอาศัยอยู่ นอกเขตเทศบาล
ในจังหวัดต่างๆทั่วประเทศที่มีอาชีพและรายได้ที่มั่นคงระดับกลาง-ล่าง อาทิ ลูกจ้างโรงงาน
ลูกจ้างทั่วไป เกษตรกร พนักงานบริษัท และข้าราชการ เป็นต้น
โดยมีรายได้ประจำต่อครัวเรือนเฉลี่ย 5,000–50,000 บาทต่อเดือน
ซึ่งลูกค้าส่วนใหญ่จะเป็นกลุ่มบุคคลที่ไม่มีหลักฐานทางการเงินเพื่อใช้อ้างอิงในการขอรับบริการทางการเงิน
อาทิ สลิปเงินเดือนและหนังสือรับรองเงินเดือน แต่มีกำลังซื้อและความสามารถในการผ่อนชำระ
รวมทั้งอุปนิสัยการชำระเงินที่ตรงต่อเวลา
ดังนั้นลูกค้ากลุ่มนี้จึงเป็นกลุ่มที่ไม่ได้รับบริการทางการเงินในรูปแบบต่างๆอย่างเพียงพอจากผู้ประกอบการรายอื่นๆ
อาทิ สินเชื่อเช่าซื้อ สินเชื่อส่วนบุคคล บัตรเครดิต เป็นต้น

ในการขายเช่าซื้อสินค้าแก่ลูกค้ากลุ่มเป้าหมายนั้น
บริษัทฯพิจารณาเรื่องการรู้จักตัวตนและการเข้าถึงลูกค้าเป็นสิ่งสำคัญ
และบริษัทฯยังคงขยายฐานลูกค้าอย่างต่อเนื่อง
โดยเน้นกลุ่มลูกค้าดังกล่าวข้างต้นซึ่งต้องมีคุณสมบัติเบื้องต้นดังนี้

-   รายได้ประจำต่อครัวเรือนขั้นต่ำ 5,000 บาทต่อเดือน

-   ที่อยู่อาศัยเป็นของตนเอง/เป็นหลักแหล่ง และตรวจสอบได้

-   อาชีพที่มั่นคง อายุงาน ประวัติการทำงานที่ดี

-   อุปนิสัยการใช้จ่ายเงินที่ดีและน่าเชื่อถือได้

-   ประวัติทางการเงิน หรือการเช่าซื้อที่ดี

-   วัตถุประสงค์ในการเช่าซื้อสินค้าที่ชัดเจน

-   ผู้ค้ำประกันที่เชื่อถือได้

ในการขายเช่าซื้อสินค้าบริษัทฯจะได้รับเงินค่าเช่าซื้อภายหลังจากส่งมอบสินค้าให้ลูกค้าแล้ว
ดังนั้นบริษัทฯจึงต้องพิจารณาข้อมูลด้านต่างๆของผู้ขอเช่าซื้ออย่างละเอียดและรัดกุมเพื่อตรวจสอบเครดิตและความสามารถในการผ่อนชำระ
ซึ่งพนักงานตรวจสอบการเช่าซื้อจะเป็นผู้ทำการเช็คสอบประวัติ
ฐานะทางการเงินและข้อมูลต่างๆของผู้ขอเช่าซื้อจากแหล่งข้อมูลที่เชื่อถือได้เท่านั้น ดังนั้น
พนักงานตรวจสอบการเช่าซื้อจึงต้องเป็นผู้ที่มีประสบการณ์ในการตรวจสอบเครดิตลูกค้า
และมีความเข้าใจในนโยบายของบริษัทฯเป็นอย่างดี
ซึ่งพนักงานเหล่านี้จะต้องผ่านการทำงานในระดับพนักงานขายและ/หรือพนักงานเก็บเงินมาก่อน
และจะต้องได้รับการฝึกอบรมเพิ่มทักษะด้านต่างๆเพื่อพัฒนาศักยภาพอย่างต่อเนื่อง

(ง) การจำหน่ายและช่องทางการจำหน่าย

สำนักงานสาขา

บริษัทฯขายเช่าซื้อสินค้าให้แก่กลุ่มลูกค้าเป้าหมายผ่านสำนักงานสาขา ณ 31 ธันวาคม 2554 รวม
78 สาขา และ ณ 31 ธันวาคม 2553รวม 71 สาขา ครอบคลุม 48
จังหวัดในทั่วทุกภาคของประเทศไทย รายละเอียดดังนี้

  ----------------- --------------------------------------------------------- -------- ---------
  ภาค               จังหวัด                                                     สาขา     

                                                                              31 ธ.ค.  31 ธ.ค.
                                                                              2553     2554

  กรุงเทพและปริมณฑล   กรุงเทพฯ/นนทบุรี                                             4        6

  กลาง              อยุธยา/อ่างทอง/ลพบุรี/สิงห์บุรี/ชัยนาท/สระบุรี/นครปฐม/ อุทัยธานี        15       15

  ตะวันตก            ราชบุรี/กาญจนบุรี/สุพรรณบุรี/สมุทรสงคราม/เพชรบุรี/ประจวบคีรีขันธ์       11       13

  ตะวันออก           ระยอง/จันทบุรี/ฉะเชิงเทรา/ปราจีน                               4        4

  เหนือ              อุตรดิตถ์/พิษณุโลก/พิจิตร/นครสวรรค์/กำแพงเพชร/ตาก/สุโขทัย/เพชรบูรณ์   8        9

  ใต้                สุราษฎร์ธานี/ชุมพร/นครศรีธรรมราช/พัทลุง/กระบี่/พังงา                8        8

  ตะวันออกเฉียงเหนือ   นครราชสีมา/บุรีรัมย์/สุรินทร์/ศรีสะเกษ/กาฬสินธุ์/มุกดาหาร/ยโสธร/ชัยภูมิ   21       23

                    อำนาจเจริญ/ขอนแก่น/สกลนคร/อุดรราชธานี/มหาสารคาม/ร้อยเอ็ด                 

                    อุบลราชธานี                                                          

  รวม                                                                         71       78
  ----------------- --------------------------------------------------------- -------- ---------

สาขาส่วนใหญ่ตั้งอยู่ในทุกจังหวัดของภาคกลาง (รวมกรุงเทพฯและปริมณฑล)
ภาคตะวันออกเฉียงเหนือและภาคตะวันตกซึ่ง ณ 31 ธันวาคม 2554 มีสาขารวมทั้งสิ้น 57 สาขา
คิดเป็นร้อยละ 73.08 ของจำนวนสาขาทั้งหมด โดยเฉลี่ยจังหวัดละ 3-4 สาขา ทั้งนี้
สาขาแต่ละแห่งจะขายเช่าซื้อสินค้าตามประเภทที่ได้กำหนดไว้แล้วเท่านั้น ซึ่ง ณ. 31 ธันวาคม
2554 สาขาจำนวน 78 แห่งขายเช่าซื้อเครื่องใช้ไฟฟ้าภายในบ้าน เพียงอย่างเดียว
ในการบริหารงานสาขาบริษัทฯมีนโยบายการบริหารแบบ Profit Center
โดยแต่ละสาขาจะดูแลการขาย การติดตามหนี้ การเก็บเงินและการบริหารสินค้าคงคลังด้วยตนเอง
รวมทั้งมีการประเมินผลงานเป็นรายสาขาเพื่อเป็นแรงจูงใจและเพิ่มประสิทธิภาพในการทำงาน

ปัจจุบันบริษัทฯยังไม่สามารถขายเช่าซื้อสินค้าให้แก่กลุ่มลูกค้าเป้าหมายของบริษัทฯได้อย่างทั่วถึงแม้ว่าจะยังมีความต้องการเช่าซื้อจากลูกค้าอยู่อีกมาก
เนื่องจากข้อจำกัดทางด้านเงินทุนและเครือข่ายสาขาที่ปัจจุบันกระจุกตัวอยู่ในเฉพาะเขตภาคกลาง
บริษัทฯจึงได้วางเป้าหมายการเปิดสาขาเพิ่มในอนาคต
โดยมีหลักเกณฑ์การเปิดสาขาเบื้องต้นสรุปดังนี้

  1. บริษัทฯต้องมีบุคลากรที่มีคุณภาพและความสามารถพร้อมทำงาน

2.  บริษัทฯต้องมีข้อมูลของพื้นที่เป้าหมายใหม่ว่ามีศักยภาพและความต้องการเช่าซื้อสินค้า
    และหากเป็นพื้นที่ที่มีสาขาดำเนินการอยู่แล้วจะพิจารณายอดขายและปัญหาหนี้เสียในอดีต

3.  บริษัทฯต้องมีสถานะทางการเงินที่เข้มแข็ง

ทั้งนี้ ในทางปฎิบัติบริษัทฯจะทำการเปิดสาขาใหม่เมื่อสาขาเก่ามีการเติบโตด้านยอดขายเต็มที่แล้ว
คือ ประมาณ 3 ล้านบาทต่อสาขา
เนื่องจากต้องการรักษาประสิทธิภาพและประสิทธิผลทางการดำเนินงานด้านคุณภาพลูกหนี้และการจัดเก็บเงิน

(จ) สัดส่วนการจำหน่ายในประเทศ

สัดส่วนการขายสินค้าแยกตามประเภทสินค้า และระยะเวลาการชำระคืน สรุปได้ดังนี้

  ------------------------- -------- -------- -------- -------- -------- -------
  ประเภทสินค้า                2552              2553              2554     

                            ล้านบาท   %        ล้านบาท   %        ล้านบาท   %

  เครื่องใช้ไฟฟ้าภายในบ้าน                                                    

  โทรทัศน์                    78.87    21.66    95.95    23.46    86.66    19.09

  เสตอริโอ                   23.26    6.39     25.44    6.22     28.58    6.29

  วีดีโอ                      13.05    3.58     12.98    3.17     8.96     1.97

  ตู้เย็น                      40.98    11.25    59.73    14.61    73.73    16.24

  เครื่องซักผ้า                 106.23   29.17    146.35   35.79    191.64   42.20

  อื่นๆ                       35.16    9.65     29.66    7.25     23.56    5.19

  รวม                       297.55   81.70    370.11   90.50    413.14   90.98

  รถจักรยานยนต์               66.63    18.30    38.85    9.50     40.98    9.02

  รวม                       364.18   100.00   408.96   100.00   454.08   100

  จำนวนงวด(เดือน)                                                         

  0-6                       3.40     0.93     3.88     0.95     86.60    19.07

  7-12                      24.41    6.70     24.01    5.87     115.00   25.32

  13-18                     91.69    25.18    85.24    20.84    133.87   29.48

  19-24                     213.85   58.72    286.15   69.97    118.61   26.13

  25-36                     30.32    8.24     9.54     2.33     -        -

  37-60                     0.73     0.20     0.12     0.03     -        -

  > 60                      0.08     0.02     0.02     0.01     -        -
  ------------------------- -------- -------- -------- -------- -------- -------

หมายเหตุ: รายได้ตามตาราง คือ รายได้จากการขายสุทธิ (หักดอกผลเช่าซื้อและภาษีมูลค่าเพิ่ม)

4.2.2 ภาวะการแข่งขัน

(ก) สภาพการแข่งขันในอุตสาหกรรม

ธุรกิจเช่าซื้อเป็นการให้บริการทางการเงินรายย่อยรูปแบบหนึ่งเช่นเดียวกับ ธุรกิจบัตรเครดิต
สินเชื่อส่วนบุคคล และลิสซิ่ง ซึ่งเกิดจากความต้องการซื้อสินค้าหรือบริการของผู้บริโภคในปัจจุบัน
โดยผ่อนชำระค่าสินค้า/บริการในอนาคต ซึ่งในช่วง 2-3 ปีที่ผ่านมา
ธุรกิจการให้บริการทางการเงินรายย่อยโดยเฉพาะธุรกิจเช่าซื้อมีอัตราการเติบโตสูงอันเนื่องมาจากภาวะเศรษฐกิจที่เริ่มฟื้นตัวตั้งแต่ปี
2553 และมาตรการการกระตุ้นเศรษฐกิจของรัฐบาลใน ปี 2554
ได้ส่งผลให้ประชากรส่วนใหญ่ทั้งในและนอกภาคเกษตรมีรายได้ต่อครัวเรือนสูงขึ้นและมีกำลังซื้อเพิ่มมากขึ้น
ทำให้เกิดการใช้จ่ายและการบริโภคสินค้าและบริการในประเทศเพิ่มขึ้น
ซึ่งได้ส่งผลกระทบต่อธุรกิจเช่าซื้ออย่างเห็นได้ชัด
โดยเฉพาะเครื่องใช้ไฟฟ้านั้นแป็นสินค้ากลุ่มที่ทำรายได้หลักให้ผู้ประกอบการ
ธุรกิจเช่าซื้อเครื่องใช้ไฟฟ้าในปี 2554
คาดว่าจะมีแนวโน้มการเติบโตที่ดีตามความต้องการใช้งานเครื่องใช้ไฟฟ้าที่ยังปรับตัวสูงขึ้นจากการได้รับแรงผลักดันจากการขยายตัวของรายได้ของผู้บริโภค
และการขยายตัวของที่อยู่อาศัยใหม่ที่จะขยายตัวต่อเนื่อง
ที่ทำให้ความต้องการเครื่องใช้ไฟฟ้าสำหรับบ้านใหม่มีอยู่ต่อเนื่อง
ถึงแม้ว่าอัตราดอกเบี้ยจะมีแนวโน้มเพิ่มขึ้น แต่ราคาเครื่องใช้ไฟฟ้ามีแนวโน้มลดลง
จึงไม่ส่งผลกระทบต่อค่างวดผ่อนชำระสินค้า

ผู้ประกอบการในธุรกิจบริการทางการเงินรายย่อยนี้แบ่งออกเป็น 2 ประเภทหลัก คือ
ผู้ประกอบการที่เป็นสถาบันการเงินและผู้ประกอบการที่ไม่ใช่สถาบันการเงิน
โดยมีลูกค้าซึ่งแบ่งออกเป็น 2 กลุ่มหลักดังนี้

(1) กลุ่มลูกค้าที่มีเอกสารทางการเงิน:

เป็นกลุ่มบุคคลที่อาศัยอยู่ในกรุงเทพฯและปริมณฑลและในจังหวัดต่างๆโดยเฉพาะในเขตเทศบาล
ซึ่งเป็นผู้มีอาชีพที่มั่นคง มีรายได้ประจำ
และสามารถเช็คสอบประวัติ/ข้อมูลผ่านองค์กรหรือหน่วยงานต่างๆได้
ลูกค้ากลุ่มนี้จะมีเอกสารทางการเงิน เช่น สลิปเงินเดือน ที่อยู่ เบอร์โทรศัพท์
สำหรับใช้อ้างอิงในการขอสมัครใช้บริการทางการเงินได้

(2) กลุ่มลูกค้าที่ไม่มีเอกสารทางการเงิน:

เป็นกลุ่มบุคคลที่อาศัยอยู่นอกเขตเทศบาลของจังหวัดต่างๆและประกอบอาชีพอิสระ เช่น รับจ้าง
ค้าขาย เกษตรกร ซึ่งเป็นประชากรส่วนใหญ่ของประเทศ
กลุ่มลูกค้านี้มักจะไม่มีเอกสารทางการเงินเพื่อแสดงถึงสถานะทางการเงิน
ซึ่งการให้บริการเช่าซื้อแก่ลูกค้าประเภทนี้จะต้องรู้จักและเข้าถึงลูกค้าเพื่อตรวจสอบข้อมูลที่แท้จริง

ธุรกิจเช่าซื้อโดยเฉพาะบริการเช่าซื้อสินค้าอุปโภคและบริโภคมีอัตราการเติบโตสูงกว่าธุรกิจบริการทางการเงินรายย่อยประเภทอื่นอันเนื่องมาจากข้อจำกัดการประกอบธุรกิจที่น้อยกว่า
อีกทั้งการเติบโตของธุรกิจยังสัมพันธ์โดยตรงกับภาวะเศรษฐกิจโดยรวมและอุตสาหกรรมเครื่องใช้ไฟฟ้าซึ่งมีการเติบโตสูงอย่างต่อเนื่องอันเป็นผลมาจากการพัฒนาเทคโนโลยีเพื่อผลิตสินค้าใหม่และราคาสินค้าต่อชิ้นที่มีแนวโน้มลดลงเมื่อเปรียบเทียบกับอดีต
นอกจากนี้
อัตราการสูญเสียจากหนี้เสียที่ต่ำเมื่อเปรียบเทียบกับบริการทางการเงินรายย่อยประเภทอื่นยังเป็นปัจจัยสำคัญที่ส่งเสริมการเติบโตและการแข่งขันของธุรกิจเช่าซื้อในช่วงที่ผ่านมาด้วย
โดยผู้ประกอบการหลักในธุรกิจบริการเช่าซื้อเครื่องใช้ไฟฟ้าในปัจจุบัน ได้แก่ บมจ. อิออน
ธนสินทรัพย์ (AEON) บจ. จีอี แคปปิตอล (ประเทศไทย) (First Choice) บจ. สยาม
เอแอนด์ซี (Easy Buy) บจ. เซทเทเลม (ประเทศไทย) บมจ. ซิงเกอร์ (ประเทศไทย)
(SINGER) และ บริษัท ฐิติกร จำกัด(มหาชน)

การเติบโตของอุตสาหกรรมเครื่องใช้ไฟฟ้า
โดยปรกติจะมีความสอดคล้องกับกับอัตราการเติบโตของรายได้ครัวเรือน
อัตราการเติบโตของประชากร และ อัตราการเติบโตของเศรษฐกิจ
สำนักวิจัยธนาคารไทยธนาคารได้คาดการณ์มูลค่าตลาดเครื่องใช้ไฟฟ้าโดยรวมในปี 2547
จะอยู่ที่ประมาณ 48,500 ล้านบาท ขยายตัวเพิ่มขึ้นจากปี 2546 ร้อยละ 15
โดยพบว่าเป็นการซื้อเครื่องใช้ไฟฟ้าแบบเงินผ่อนถึงร้อยละ 70 และแบบเงินสดร้อยละ 30
ซึ่งตลาดเครื่องใช้ไฟฟ้ายังคงเติบโตอย่างต่อเนื่อง
โดยเฉพาะเครื่องใช้ไฟฟ้าประเภทภาพและเสียงที่คาดว่าจะมีอัตราการขยายตัวเพิ่มขึ้นมากกว่าเครื่องใช้ไฟฟ้าในครัวเรือน
นอกจากนี้การพัฒนาเทคโนโลยีที่ทันสมัยสำหรับเครื่องใช้ไฟฟ้าประเภทต่างๆทำให้มีการผลิตสินค้าใหม่ที่มีความหลากหลายในราคาที่ลดลงเมื่อเปรียบเทียบกับในอดีตออกสู่ตลาดอย่างต่อเนื่อง
ประกอบกำลังซื้อของประชาชนที่เพิ่มมากขึ้นได้ทำให้ความต้องการใช้เครื่องใช้ไฟฟ้าในตลาดมีมากยิ่งขึ้นตามไปด้วย

(ข) แนวโน้มภาวะอุตสาหกรรมและสภาพการแข่งขันในอนาคต

-   สถานภาพและศักยภาพในการแข่งขัน

ตลาดเครื่องใช้ไฟฟ้ามีการขยายตัวตามกำลังซื้อที่เพิ่มมากขึ้น
สอดคล้องกับการฟื้นตัวของภาวะเศรษฐกิจในช่วง 2-3 ปีที่ผ่านมา
ได้ส่งผลให้ภาวะการแข่งขันในการทำธุรกิจเช่าซื้อทวีความรุนแรงขึ้น
เมื่อมีผู้ประกอบการอีกหลายรายเริ่มเข้ามาร่วมแชร์ส่วนแบ่งตลาดเพิ่มขึ้นทั้งสถาบันการเงินของภาครัฐและเอกชน
ทำให้ผู้ประกอบการรายเดิมต้องปรับตัวเข้ารับการแข่งขันอย่างหลีกเลี่ยงไม่ได้

บริษัทฯสามารถเข้าถึงกลุ่มลูกค้าเป้าหมายระดับกลาง-ล่างดังที่ได้กล่าวมาแล้วผ่านเครือข่ายสาขาทั่วประเทศ
ซึ่งกลุ่มลูกค้านี้ไม่ใช่เป้าหมายหลักของผู้ประกอบการทางการเงินรายย่อยอื่นๆในปัจจุบัน เช่น
บัตรเครดิต สินเชื่อส่วนบุคคล และสินเชื่อเช่าซื้อ เป็นต้น
เนื่องจากเป็นกลุ่มลูกค้าที่เข้าถึงยากและมีขั้นตอนในการพิจารณาเครดิตที่แตกต่างและต้องใช้เวลาเนื่องจากไม่มีเอกสารทางการเงินตามข้อกำหนดของผู้ประกอบการดังกล่าว
อีกทั้ง ในการขยายเครือข่ายสาขานี้
จะต้องใช้เงินลงทุนในจำนวนสูงและระยะเวลาในการวางระบบการทำงาน ดังนั้น
ผู้ประกอบการรายอื่นจึงไม่สามารถขยายฐานลูกค้าไปยังกลุ่มลูกค้าระดับเดียวกับบริษัทฯได้ภายในระยะเวลาอันสั้น
จึงทำให้ในปัจจุบันบริษัทฯยังไม่มีคู่แข่งโดยตรง

4.2.3 การจัดหาผลิตภัณฑ์และบริการ

(ก) การจัดซื้อสินค้า

บริษัทฯวางนโยบายการขายโดยกำหนดประเภทสินค้าที่จะขายเช่าซื้อซึ่งพิจารณาจากความต้องการของตลาดในอดีตที่ผ่านมา
ความต้องการของกลุ่มลูกค้าในปัจจุบัน
รวมทั้งภาวะตลาดและการเปลี่ยนแปลงของสินค้า/ผลิตภัณฑ์ในกลุ่มผู้ผลิต/จัดจำหน่าย
ซึ่งเมื่อคัดเลือกสินค้าแล้วบริษัทฯจะสั่งซื้อสินค้าจากผู้ผลิต/ผู้จำหน่ายสินค้าต่างๆโดยตรง
โดยจะนำสินค้ามาเก็บรวมกันไว้ที่โกดังกลางของบริษัทฯเพื่อทำการจัดส่งต่อไปยังสาขาต่างๆ
ดังแผนภาพต่อไปนี้

ขั้นตอนการจัดซื้อและจัดส่งสินค้า

บริษัทฯสั่งซื้อสินค้าโดยผู้ผลิต/จำหน่วยจัดส่งสินค้ารวมไว้ ณ โกดังกลางเลขที่ 28/6 หมู่ที่ 11
ซ.ปัฐวิกรณ์ ถ.นวมินทร์ แขวงคันนายาว เขตคันนายาว กรุงเทพฯ
และบริษัทฯจะเป็นผู้ทำการจัดส่งสินค้าดังกล่าวไปยังสาขาต่างๆทั่วประเทศ
โดยบริษัทฯมีข้อตกลงกับผู้ผลิต/จำหน่ายเรื่องค่าตอบแทนการจัดส่งสินค้าในรูปส่วนลดค่าสินค้าและ/หรือค่าคอมมิชชั่นการจัดส่ง
ผู้ผลิตและจำหน่ายที่บริษัทฯสั่งซื้อสินค้ามีดังนี้

  -------------------------------- ------------- ------------------------
  ชื่อผู้ผลิต                           ประเทศ        ความสัมพันธ์

                                                 ทางการค้า(ปี)

  บมจ. แอลจี อีเลคทรอนิคส์ (ประเทศไทย) ไทย           >10 ปี

  บจ. ชาร์ป ไทย                     ไทย           >10 ปี

  บจ.พานาโซนิค เอ.พี.เซลล์            ไทย           >10 ปี
  (ประเทศไทย)                                    

  บจ. โซนี่ ไทย                      ไทย           >3 ปี

  บจ. โตชิบา                        ไทย           >3 ปี

  อื่นๆ                              ไทย           1 ถึง 4 ปี
  -------------------------------- ------------- ------------------------

เครื่องใช้ไฟฟ้าเป็นสินค้าหลักที่บริษัทฯสั่งซื้อในปริมาณมาก
โดยบริษัทฯเป็นพันธมิตรทางการค้าปกติกับผู้ผลิต/จำหน่ายรายดังกล่าวเป็นระยะเวลานาน
ซึ่งมิได้มีความสัมพันธ์อื่นใดนอกเหนือจากความสัมพันธ์ทางการค้าภายใต้เงื่อนไขปกติ
และบริษัทฯได้วางหนังสือค้ำประกันจากธนาคารเพื่อเป็นหลักประกันในการสั่งซื้อ

(ข) ผลกระทบต่อสิ่งแวดล้อม

- ไม่มี –

4.2.3 งานที่ยังไม่ส่งมอบ